***VERDE LA EDUCAŢIE PENTRU CIRCULAŢIE***

***Sâmbătă, 24 septembrie a.c., începând cu ora 11:00, copiii cu vârste cuprinse între 4 şi 10 ani sunt aşteptaţi să participe la o lecţie activă de circulaţie rutieră susţinută de poliţişti.***

Poliţia Română, în parteneriat cu Lidl lansează, la nivel naţional, a patra ediţie a campaniei de educaţie şi prevenţie ”Verde la Educaţie Pentru Circulaţie”. Evenimentul va avea loc simultan, în sectoarele special amenajate, în parcările magazinelor Lidl din Sfântu Gheorghe şi Târgu Secuiesc.

Sâmbăta aceasta, fiecare copil prezent în parcările magazinelor Lidl va avea şansa să înveţe direct de la poliţişti cum trebuie să se comporte un pieton în trafic.

Prima parte a lecţiei de educaţie rutieră va fi una teoretică, în care cei mici vor afla toate informaţiile despre semnele de circulaţie, ce înseamnă fiecare, dar şi cât de important este să fie atenţi la trafic. Secţiunea teoretică va fi urmată de una practică, interactivă în care copiii vor fi invitaţi să aplice ceea ce au învăţat, în cadrul unui orăşel miniatural. La final toţi participanţii vor fi premiaţi.

Scopul acestor activităţi este de a le forma celor mici un comportament rutier responsabil pe baza cunoaşterii şi respectării regulilor de circulaţie, pentru a preveni producerea accidentelor de circulaţie în care sunt implicaţi copiii.